আলী আহসান মোহাম্মদ মুজাহিদ : আমি ব্যক্তি হিসেবে আমার যে ঈমান (যদিও ঈমান আমার জীবনে কতটুকু প্রতিফলিত হয় সেটাও আল্লাহ ভালো জানেন) তাতে আমি যে কোনো বিচারের রায়ের জন্য দুনিয়ার বিচারের ওপরই শুধু নির্ভরশীল না, আখেরাতের বিচার হচ্ছে আমার কাছে সবচাইতে বড় বিচার। সেজন্য এখানে আমার স্পষ্ট কথা, কোনো কারণে যদি দুনিয়ায় বিচার নাও হয়, আখেরাতে ঠিকই বিচার হবে; আমাদের সবাইকে এটা মনে রাখতে হবে। তবে এই ঘটনার সাথে যারা সংশ্লিষ্ট তারা বুঝে বা না বুঝে যেভাবেই জড়িত হোক না কেন তারা যদি জীবিত থাকা অবস্থায় এই ভুলের স্বীকৃতি দিয়ে তাওবা না করে তাহলে আল্লাহর কাছে তাদেরকে পাকড়াও হতে হবে। তাওবা পড়ে স্বীকৃতি দিলে হয়তো ক্ষতিগ্রস্ততা মাফ হতে পারে। আর এই ক্ষতিগ্রস্ততা মাফ না হলে আল্লাহর কাছে মাফ পাওয়ার কোনো সুযোগ নেই। আর দুনিয়ার বিচারের ক্ষেত্রে আমার কিছু পরিষ্কার কথা নীতি-নৈতিকতা, বিবেক, ন্যায়বোধের দাবিই হচ্ছে সঠিক বিচার করা। এটিকে রাজনীতির হাতিয়ার হিসেবে ব্যবহার করা উচিত নয়। উচিত নয় দলীয় রাজনীতির একটা উপকরণ হিসেবে ব্যবহার করা। এটা মানবতার ব্যাপার। এটা ন্যায়বোধের ব্যাপার। এটা সভ্যতার ব্যাপার। সেজন্য দল, রাজনীতি, গোষ্ঠীস্বার্থ ও ব্যক্তিস্বার্থের ঊর্ধ্বে উঠে ২৮ অক্টোবরের হত্যাকাণ্ডের বিচার করা উচিত।